### NN 22/2026 (5.3.2026.), Zakon o provedbi Uredbe (EU) br. 2024/900 Europskog parlamenta i Vijeća o transparentnosti i ciljanju u političkom oglašavanju

HRVATSKI SABOR

255

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O PROVEDBI UREDBE (EU) BR. 2024/900 EUROPSKOG PARLAMENTA I VIJEĆA O TRANSPARENTNOSTI I CILJANJU U POLITIČKOM OGLAŠAVANJU

Proglašavam Zakon o provedbi Uredbe (EU) br. 2024/900 Europskog parlamenta i Vijeća o transparentnosti i ciljanju u političkom oglašavanju, koji je Hrvatski sabor donio na sjednici 20. veljače 2026.

Klasa: 011-02/26-02/12

Urbroj: 71-10-01/1-26-2

Zagreb, 25. veljače 2026.

Predsjednik
 Republike Hrvatske
 Zoran Milanović, v. r.

ZAKON

O PROVEDBI UREDBE (EU) BR. 2024/900 EUROPSKOG PARLAMENTA I VIJEĆA O TRANSPARENTNOSTI I CILJANJU
 U POLITIČKOM OGLAŠAVANJU

I. OPĆE ODREDBE

Predmet Zakona

Članak 1.

Ovim se Zakonom određuju nadležna tijela te propisuju njihove ovlasti, normativna ovlaštenja, mjerodavna pravila za pritužbe, prekršajne odredbe i druga pitanja od važnosti za provedbu Uredbe Europske unije iz članka 2. ovoga Zakona.

Pravo Europske unije

Članak 2.

Ovim se Zakonom osigurava provedba Uredbe (EU) 2024/900 Europskog parlamenta i Vijeća od 13. ožujka 2024. o transparentnosti i ciljanju u političkom oglašavanju (Tekst značajan za EGP) (SL L, 2024/900, 20. 3. 2024.) (u daljnjem tekstu: Uredba (EU) 2024/900).

Primjena drugih propisa

Članak 3.

(1) Na pravne poslove u vezi s političkim oglašavanjem u smislu Uredbe (EU) 2024/900 i građanskopravne zahtjeve u vezi s tim poslovima i takvim oglašavanjem, u dijelu u kojem nisu uređeni tom Uredbom, primjenjuju se odredbe propisa kojima se uređuju obvezni odnosi.

(2) Na obveze izdavača političkog oglasa iz članka 14. Uredbe (EU) 2024/900 primjenjuju se odredbe propisa kojima se uređuje računovodstvo poduzetnika.

(3) Upute u vezi s primjenom članka 16. stavka 4. Uredbe (EU) 2024/900 daje Državno izborno povjerenstvo Republike Hrvatske prema propisima o financijskom izvještavanju o financiranju izborne promidžbe i referendumske aktivnosti.

Pojmovi

Članak 4.

(1) U smislu ovoga Zakona pojedini pojmovi imaju sljedeće značenje:

1. izvješće o sankcijama je izvješće o pravomoćno izrečenim sankcijama iz članka 25. stavka 8. Uredbe (EU) 2024/900

2. nadležno tijelo je državno tijelo ili pravna osoba s javnim ovlastima koja prema ovome Zakonu obavlja određene poslove nadležnog tijela u smislu Uredbe (EU) 2024/900

3. nadzor provedbe Uredbe (EU) 2024/900 je nadzorni postupak koji provodi nadležno tijelo radi utvrđivanja činjenica i poduzimanja propisanih radnji kako bi se utvrđeno stanje i poslovanje nadziranih osoba uskladilo s odredbama Uredbe (EU) 2024/900

4. ovlaštena osoba je ovlašteni državni službenik ili ovlašteni radnik nadležnog tijela koji neposredno obavlja poslove nadzora provedbe Uredbe (EU) 2024/900

5. pritužba je podnesak koji sadrži određene navode o povredama u smislu članka 24. Uredbe (EU) 2024/900

6. upisnik pravnih zastupnika je službena evidencija pravnih zastupnika iz članka 21. Uredbe (EU) 2024/900.

(2) Ostali pojmovi koji se koriste u ovom Zakonu imaju značenje kao u Uredbi (EU) 2024/900, zakonu kojim se osigurava provedba prava Europske unije o jedinstvenom tržištu digitalnih usluga i zakonu kojim su uređeni elektronički mediji.

(3) Izrazi koji se koriste u ovom Zakonu, a imaju rodno značenje odnose se jednako na muški i ženski rod.

II. PROVEDBENE ODREDBE

Nadležna tijela

Članak 5.

(1) Poslove nadležnog tijela u smislu članka 22. stavka 1. Uredbe (EU) 2024/900 obavlja Agencija za zaštitu osobnih podataka.

(2) Poslove nadležnog tijela u smislu članka 22. stavka 3. Uredbe (EU) 2024/900 obavlja Hrvatska regulatorna agencija za mrežne djelatnosti kao javnu ovlast.

(3) Poslove nadležnog tijela u smislu članka 22. stavka 4. Uredbe (EU) 2024/900 obavlja Agencija za elektroničke medije kao javnu ovlast.

Suradnja nadležnih tijela

Članak 6.

(1) U ostvarivanju međusobne suradnje iz članka 22. stavka 7. Uredbe (EU) 2024/900 nadležna tijela dužna su jedno drugomu pružati pravnu i stručnu pomoć.

(2) Hrvatska regulatorna agencija za mrežne djelatnosti ovlaštena je zatražiti i u za to određenom roku dobiti mišljenje Agencije za elektroničke medije kad god ocijeni da je to potrebno radi primjene odredbi članka 7. stavka 5. i članka 8. Uredbe (EU) 2024/900 i obavljanja drugih poslova koji su joj povjereni ovim Zakonom.

(3) Nadležna tijela mogu sporazumom urediti sva pitanja međusobne suradnje o kojima se ne donosi propis, a osobito način i rokove pružanja pravne i stručne pomoći i zajedničko korištenje informacijskog sustava i druge opreme.

Nacionalna kontaktna točka

Članak 7.

Nacionalna kontaktna točka u smislu članka 22. stavka 9. Uredbe (EU) 2024/900 je Agencija za elektroničke medije.

Upisnik pravnih zastupnika

Članak 8.

(1) Upisnik pravnih zastupnika vodi Agencija za elektroničke medije kao elektroničku bazu podataka.

(2) Obrazac upisnika i pretpostavke za upis pobliže propisuje Vijeće za elektroničke medije pravilnikom.

Postupanje ovlaštenih osoba

Članak 9.

(1) U nadzoru provedbe Uredbe (EU) 2024/900 u odnosu na obveze sponzora i pružatelja usluga političkog oglašavanja postupaju ovlaštene osobe Agencije za elektroničke medije.

(2) Iznimno od odredbe stavka 1. ovoga članka, u odnosu na obveze sponzora i pružatelja usluga političkog oglašavanja koji su internetski posrednici postupaju ovlaštene osobe Hrvatske regulatorne agencije za mrežne djelatnosti, a u odnosu na obveze bilo koje od tih osoba kao voditelja obrade postupaju ovlaštene osobe Agencije za zaštitu osobnih podataka.

(3) Na postupanje ovlaštenih osoba koje nije uređeno Uredbom (EU) 2024/900 i ovim Zakonom odgovarajuće se primjenjuju propisi kojima su uređene nadzorne ovlasti nadležnih tijela.

(4) Protiv rješenja ovlaštene osobe nije dopuštena žalba, ali se može pokrenuti upravni spor.

(5) Tijela državne uprave i pravne osobe s javnim ovlastima dužna su ovlaštenoj osobi u obavljanju poslova nadzora pružiti pravnu i stručnu pomoć te u granicama svog djelokruga, a na traženje nadležnog tijela neposredno obaviti dio službenih radnji kad god je to nužno prema okolnostima slučaja.

Mjerodavna pravila za pritužbe

Članak 10.

(1) Nadležno tijelo u vezi s određenim i osnovanim pritužbama postupa po službenoj dužnosti prema članku 9. ovoga Zakona, uz obavijest podnositelju o utvrđenom činjeničnom stanju i poduzetim radnjama, a s ostalim pritužbama prema pravilima o postupanju s predstavkama propisanima zakonom kojim se uređuje opći upravni postupak.

(2) Pritužba je određena ako sadrži sve što mora sadržavati podnesak prema zakonu kojim se uređuje opći upravni postupak i ako je podnositelj činjeničnim navodima, priloženim dokazima ili na drugi način učinio vjerojatnom povredu Uredbe (EU) 2024/900.

(3) Osnovanost pritužbe ocjenjuje nadležno tijelo s obzirom na okolnosti slučaja.

(4) Ako ponovljena pritužba ne sadrži nove činjenične navode niti nove dokaze, uzima se da je po pritužbi postupljeno.

Izvješće o sankcijama

Članak 11.

Izvješće o sankcijama izrađuje i podnosi Agencija za elektroničke medije, a za potrebe njegove izrade ovlaštena je zatražiti i u za to određenom roku dobiti odgovarajuće podatke od drugih nadležnih tijela i suda.

Godišnje izvješće o obavljanju poslova nadležnih tijela

Članak 12.

Godišnje izvješće o obavljanju poslova stavljenih u nadležnost i povjerenih ovim Zakonom dio je godišnjeg izvješća o radu nadležnih tijela sukladno posebnim propisima.

Upravni nadzor

Članak 13.

Upravni nadzor nad poslovima povjerenima ovim Zakonom obavlja ministarstvo nadležno za medije, pri čemu može poduzeti sve mjere i radnje prema općim propisima osim neposrednog obavljanja povjerenih poslova, a upute može dati samo uz njihovu prethodnu objavu u »Narodnim novinama«.

III. PREKRŠAJNE ODREDBE

Članak 14.

(1) Novčanom kaznom u iznosu od 13.270,00 do 132.720,00 eura ili od 1 % do 6 % godišnjeg prihoda ili proračuna u prethodnoj financijskoj godini, ovisno o tome koji je iznos viši, kaznit će se za prekršaj pravna osoba koja:

1. kao pružatelj usluga političkog oglašavanja uvjetuje pružanje te usluge protivno odredbama članka 5. stavka 1. Uredbe (EU) 2024/900

2. kao pružatelj usluga političkog oglašavanja uskrati tu uslugu europskoj političkoj stranci ili klubu zastupnika u Europskom parlamentu sukladno članku 5. stavku 1. podtočki 2. Uredbe (EU) 2024/900

3. kao pružatelj usluga političkog oglašavanja putem internetskog sučelja ne uredi to sučelje sukladno odredbi članka 7. stavka 5. Uredbe (EU) 2024/900

4. kao pružatelj usluge političkog oglašavanja ne vodi evidenciju iz članka 9. Uredbe (EU) 2024/900

5. kao izdavač političkog oglasa ne označi politički oglas sukladno članku 11. stavcima 1. do 3. Uredbe (EU) 2024/900

6. kao izdavač političkog oglasa ne ispuni obveze u pogledu sadržaja i oblika obavijesti o transparentnosti sukladno odredbama članka 12. stavaka 1. i 3. Uredbe (EU) 2024/900

7. kao izdavač političkog oglasa ne unese podatke o takvom oglasu u Europski repozitorij političkih oglasa na internetu sukladno odredbama članka 13. stavaka 2. i 4. Uredbe (EU) 2024/900

8. kao izdavač političkog oglasa ne poduzme mjere potrebne za upućivanje na potencijalno neusklađene političke oglase sukladno odredbama članka 15. stavaka 1. do 8. Uredbe (EU) 2024/900

9. kao pružatelj usluge političkog oglašavanja ne prenese zatražene informacije nadležnom tijelu sukladno odredbama članka 16. Uredbe (EU) 2024/900

10. kao pružatelj usluge političkog oglašavanja ne prenese zatražene informacije zainteresiranoj osobi sukladno odredbama članka 17. Uredbe (EU) 2024/900

11. kao voditelj obrade ne ispunjava obveze u pogledu posebnih zahtjeva povezanih s tehnikama ciljanja i tehnikama isporuke oglasa u kontekstu političkog oglašavanja na internetu sukladno odredbama članka 18. Uredbe (EU) 2024/900

12. kao voditelj obrade ne ispunjava obveze u pogledu dodatnih zahtjeva u pogledu transparentnosti povezanih s tehnikama ciljanja i tehnikama isporuke oglasa u kontekstu političkog oglašavanja na internetu sukladno odredbama članka 19. Uredbe (EU) 2024/900

13. kao voditelj obrade ne ispunjava obveze u pogledu prijenosa informacija o ciljanju ili isporuci političkih oglasa na internetu drugim zainteresiranim subjektima sukladno odredbi članka 20. Uredbe (EU) 2024/900

14. pruža usluge političkog oglašavanja u Republici Hrvatskoj bez poslovnog nastana u Europskoj uniji, a ne imenuje pravnog zastupnika sukladno odredbama članka 21. stavka 1. Uredbe (EU) 2024/900.

(2) Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom u iznosu od 1320,00 do 6630,00 eura.

(3) Ako prekršaj iz stavka 1. ovoga članka počini fizička osoba, kaznit će se novčanom kaznom u iznosu od 663,00 do 6630,00 eura, a ako je počinitelj obrtnik ili osoba koja obavlja drugu samostalnu djelatnost, kaznit će se novčanom kaznom u iznosu od 6630,00 do 66.360,00 eura ili od 1 % do 6 % godišnjeg prihoda u prethodnoj financijskoj godini, ovisno o tome koji je iznos viši.

(4) Za prekršaje iz stavka 1. točaka 1. do 10. i točke 14. ovoga članka ovlašteni tužitelj je Agencija za elektroničke medije.

(5) Iznimno od stavka 4. ovoga članka, za prekršaje iz stavka 1. točaka 1. do 10. i točke 14. ovoga članka koje u svojstvu sponzora i pružatelja usluga političkog oglašavanja počini internetski posrednik ovlašteni tužitelj je Hrvatska regulatorna agencija za mrežne djelatnosti.

(6) Za prekršaje iz stavka 1. točaka 11. do 13. ovoga članka ovlašteni tužitelj je Agencija za zaštitu osobnih podataka.

(7) Za prekršaje propisane ovim Zakonom stvarno je i mjesno nadležan Općinski prekršajni sud u Zagrebu.

IV. PRIJELAZNE I ZAVRŠNE ODREDBE

Članak 15.

(1) Ministarstvo kulture i medija obavijestit će Europsku komisiju o nacionalnoj kontaktnoj točki u roku od 30 dana od dana stupanja na snagu ovoga Zakona.

(2) Ministarstvo kulture i medija, Državno izborno povjerenstvo Republike Hrvatske i nadležna tijela objavit će podatke o nacionalnoj kontaktnoj točki na svojim mrežnim stranicama u roku od 30 dana od dana stupanja na snagu ovoga Zakona.

Članak 16.

Vijeće za elektroničke medije će u roku od šest mjeseci od dana stupanja na snagu ovoga Zakona donijeti pravilnik iz članka 8. stavka 2. ovoga Zakona.

Članak 17.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/25-01/90
 Zagreb, 20. veljače 2026.

HRVATSKI SABOR

Predsjednik
 Hrvatskoga sabora
 Gordan Jandroković, v. r.